હા, તો તમને હમ્પટાના ટોપ પર લઈ જતાં પહેલા આ ટ્રેકની થોડી જાણકારી આપી દઉં. હિમાલયના પીર પાંજલ રેંજમાં સ્થિત હમ્પ્ટા નામનું ગામ છે, જે ૪૨૭૦ મીટરની ઊંચાઈએ સ્થિત છે. હમ્પટા પાસ એ લાહોલની ચંદ્રા વેલી અને હિમાચલની કુલુ વેલીને જોડતો વચ્ચેનો પાસ છે. મોટાભાગે ભરવાડો પોતાના ઘેંટાઓને ચરાવવા માટે અહીં આવે છે. બેઝ કેમ્પ જોબ્રાથી ચીખા, ભાલુકા ઘેરા પસાર કરી હમ્પ્ટા પાસ પહોંચી શકાય છે. જો કે હમ્પટા પાસ ટ્રેકની ખાસિયત એ છે કે મંઝિલ કરતાં ત્યાં સુધી પહોંચવાની મુસાફરીમાં જ વધુ સુંદરતા છે. ખડકો, ઝરણા, ધોધ, પાઈનના વૃક્ષો, જંગલી ફૂલો સહિત અનેક રંગબેરંગી ફૂલો અને વનસ્પતિની સુવાસ, ઘાસથી પથરાયેલા મેદાનો સહીત ઊંચેરા પહાડોથી શોભતો આ પ્રદેશ અદ્ભુત લાગે છે. ૧૪૦૦૦ ફૂટની ઊંચાઈ પર સ્થિત હમ્પટાના ટોપ પર પહોંચવાના સફરમાં સહુથી વધુ ઠંડી (૬-૭ ડીગ્રી) અને ઊંચાઈવાળું ચઢાણ આવે છે. ઘણા કેસમાં ઓક્સીજન લેવલ ઓછું હોવાથી તકલીફ થઈ શકે છે, પરંતુ ઈશ્વરકૃપાથી અમારા ગ્રુપમાં કોઈને ઓક્સીજનની તકલીફ નહોતી નડી.